Jack Davis (sarjakuvapiirtäjä)

Jack Burton Davis Jr. (2. joulukuuta 1924 Atlanta, Georgia – 27. heinäkuuta 2016 St. Simons Island, Georgia) oli yhdysvaltalainen sarjakuvapiirtäjä ja kuvittaja. Hänet tunnetaan parhaiten humoristiseen Mad-lehteen piirtämistään sarjakuvista sekä Time- ja TV Guide -lehtiin tekemistään kansikuvista.Karen Zraick: Jack Davis, Part of Mad Magazine’s Usual Gang of Idiots, Dies at 91  New York Times 28.7.2016. Viitattu 16.10.2016.

 Elämäkerta 

Davisin isä oli myyntimies ja äiti opettaja. Nuoruudessaan Davis palveli Yhdysvaltain laivastossa Guamilla ja piirsi Boondocker-nimistä sarjakuvaa laivaston lehteen Navy Timesiin. Opiskellessaan Georgian yliopistossa hän piirsi opiskelijalehteen. Hän muutti pian New Yorkiin ja opiskeli piirtämistä Art Students League -taidekoulussa. Vuonna 1950 Davis alkoi myydä piirroksiaan jännitys- ja kauhusarjakuvalehtien julkaisijana tunnetulle EC Comics -kustantamolle. Eräs hänen varhaisista sarjakuvistaan mainittiin vahingollisena esimerkkinä sarjakuvien haitallisuutta arvostelleessa Fredric Werthamin kuuluisassa pamfletissa Seduction of the Innocent.Graeme McMillan: Jack Davis, 'MAD' Magazine Cartoonist, Dies at 91  Hollywood reporter 27.7.2016. Viitattu 16.10.2016.

Kun EC Comics vuonna 1952 perusti huumorilehti Madin, Davisista tuli yksi sen alkuperäisistä piirtäjistä. Hän kuului vuosikymmenten ajan Madin vakiopiirtäjiin, jotka tunnettiin vitsikkäällä lempinimellä ”The Usual Gang of Idiots” (”Se tavanomainen idioottijoukko”). Hän jätti Madin kertaalleen 1950-luvulla ja piirsi sen sijaan useisiin Madin ensimmäisen päätoimittajan Harvey Kurtzmanin perustamiin kilpaileviin huumorilehtiin, mutta palasi 1960-luvun puolivälissä Madin piirtäjäksi ja jäi sen piirtäjäkuntaan loppuiäkseen. Davis piirsi lyhytaikaisesti myös Beauregard-nimistä strippisarjakuvaa sekä tuotti vuonna 1961 Dell Comicsin julkaisemaa Yak Yak -nimistä omaa sarjakuvalehteään.Jack Davis dies at 91; Mad magazine artist and prolific illustrator  Los Angeles Times 28.7.2016. Viitattu 16.10.2016.

Davis piirsi myös elokuvajulisteita, mainoksia ja levynkansia. Hän teki alkuperäiset julisteet muun muassa elokuviin Mieletön, mieletön maailma (1963), Pahuksenmoiset pirskeet (1968), Kellyn sankarit (1970), Bananas – minä ja vallankumous (1971), Pitkät jäähyväiset (1973) ja Taivas saa odottaa (1978). Hän teki kuvituksia ja kansia Timen ja TV Guiden ohella myös Life-, Esquire-, Ebony- ja Playboy-lehtiin.Jack Davis, J  American Art Archives. Viitattu 16.10.2016.

Davis sai National Cartoonists Societyn Milton Caniff -elämäntyöpalkinnon 1996 ja Reuben-palkinnon 2000 sekä nimensä Will Eisner Hall of Fameen 2003.Jack Davis 1924–2016  Fantagraphics-kustantamo. Viitattu 16.10.2016. Hän muutti 1990-luvulla takaisin vanhalle kotiseudulleen Georgiaan, jossa kuoli 91-vuotiaana vuonna 2016.

Davisin varhainen piirrostyyli herätti huomiota voimakkaiden kontrastiensa ansiosta. Myöhemmin Davisin piirrosten tunnusmerkkinä olivat hahmot, joilla oli hintelät raajat sekä hieman ylisuuret päät ja pitkät jalkaterät. Hänet tunnettiin myös nopeasta ja tehokkaasta työtahdistaan. Davisin kansikuvien parhaimmistoa olivat karikatyyrit tunnetuista amerikkalaisista poliitikoista ja muista kuuluisuuksista.Olivia B. Waxman: In Memoriam: Jack Davis, Creator of Iconic TIME Magazine Covers  Time 28.7.2016. Viitattu 16.10.2016. Hänen muita erikoislajejaan olivat urheiluaiheiset piirrokset ja parodiat populaarikulttuurista, kuten Mad-lehden elokuvasatiirit.Michael Cavna: RIP Jack Davis, legendary sports cartoonist and MAD magazine artist  Washington Post 29.7.2016. Viitattu 16.10.2016.

Lähteet

Aiheesta muualla
Luettelo Davisin töistä Mad-lehdessä  Madcoversite.com

Luokka:Yhdysvaltalaiset sarjakuvantekijät
Luokka:Yhdysvaltalaiset kuvittajat
Luokka:Mad
Luokka:Vuonna 1924 syntyneet
Luokka:Vuonna 2016 kuolleet